സംസ്ഥാനത്ത് തിയേറ്ററുകള് തുറക്കുന്ന കാര്യത്തില് അന്തിമ തീരുമാനം: അവലോകനയോഗം ശനിയാഴ്ച തിരുവനന്തപുരം: സംസ്ഥാനത്ത് തിയേറ്ററുകള് തുറക്കുന്നതില് സര്ക്കാര് തീരുമാനം ഉടന്. അന്പത് ശതമാനം സീറ്റില് പ്രവേശനത്തിനാണ് ശ്രമം. അതേസമയം എസി പ്രവര്ത്തിക്കുന്നതില് ആരോഗ്യവകുപ്പ് എതിര്പ്പ് ഉന്നയിക്കുന്നുണ്ട്. കോവിഡ് അവലോകനയോഗം ഇനി ശനിയാഴ്ചയാണ് നടക്കുക. മുഖ്യമന്ത്രിയുടെ അധ്യക്ഷതയില് ചേരുന്ന ഈ യോഗത്തില് തിയേറ്റര് തുറക്കുന്നതില് തീരുമാനമുണ്ടാകുമെന്നാണ് പ്രതീക്ഷ. പകുതി സീറ്റില് കോവിഡ് മാനദണ്ഡങ്ങള് പ്രകാരം പ്രവേശന അനുമതി നല്കിയേക്കും. പക്ഷേ ഹോട്ടലുകള് തുറന്നപോലെ എസി ഉപയോഗിക്കാതെ തിയേറ്ററുകള്ക്ക് പ്രവര്ത്തിക്കാനാകില്ല. അതുകൊണ്ടുതന്നെ മാസ്ക് , ശാരീരികാകലം ഉള്പ്പെടെ കര്ശന മാനദണ്ഡങ്ങള് പാലിക്കാമെന്നാണ് സിനിമ പ്രവര്ത്തകര് പറയുന്നത്. ഇത് ആരോഗ്യ വകുപ്പ് അംഗീകരിക്കുമോ എന്നതാണ് ഇനി അറിയേണ്ടത്. ജനുവരിയില് തുറന്നപ്പോള് പ്രോട്ടോക്കോള് കൃത്യമായി പലിച്ചതടക്കം ഉന്നയിച്ചാണ് തിയേറ്റര് ഉടമകള് സര്ക്കാര് തീരുമാനം കാക്കുന്നത്. ജനുവരിയില് തിയേറ്റര് തുറന്നപ്പോള് അന്ന് മുതല് ഏപ്രില് വരെയുള്ള മൂന്ന് മാസത്തെ വിനോദ നികുതി സര്ക്കാര് ഒഴിവാക്കിയിരുന്നു. സമാന ഇളവ് തിയേറ്റര് ഉടമകള് ആവശ്യപ്പെടുന്നുണ്ട്. എന്നാല് ആദ്യം തിയേറ്ററുകള് തുറക്കാനുള്ള അനുമതി ലഭിക്കുക എന്നത് തന്നെയാണ് പ്രധാനമെന്ന് തിയേറ്റര് ഉടമകള് പറയുന്നു.